Document ID: 32004D0156

Odločba Komisije
z dne 29. januarja 2004
o določitvi smernic za spremljanje in poročanje o emisijah toplogrednih plinov v skladu z Direktivo 2003/87/ES Evropskega parlamenta in Sveta
(notificirano pod dokumentarno številko C(2004) 130)
(Besedilo velja za EGP)
(2004/156/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES [1] ter zlasti člena 14(1) Direktive,
ob upoštevanju naslednjega:
(1) Popolno, skladno, pregledno in natančno spremljanje in poročanje o emisijah toplogrednih plinov v skladu s temi smernicami je podlaga za delovanje sistema za trgovanje s pravicami do emisije toplogrednih plinov, ki ga vzpostavlja Direktiva 2003/87/ES.
(2) Smernice v tej odločbi določajo podrobna merila za spremljanje in poročanje o emisijah toplogrednih plinov, ki so posledica dejavnosti, naštetih v Prilogi I k Direktivi 2003/87/ES, o toplogrednih plinih, določenih v zvezi s temi dejavnostmi, in temeljijo na načelih za spremljanje in poročanje iz Priloge IV k navedeni direktivi.
(3) Člen 15 Direktive 2003/87/ES zahteva, da države članice zagotovijo, da se poročila, ki jih predložijo upravljavci, preverijo v skladu z merili iz Priloge V k navedeni direktivi.
(4) Ukrepi, predvideni s to odločbo, so v skladu z mnenjem odbora, ustanovljenega s členom 8 Direktive Sveta 93/389EGS [2] -
SPREJELA NASLEDNJO ODLOČBO:
Člen 1
Smernice za spremljanje in poročanje o emisijah toplogrednih plinov iz dejavnosti, naštetih v Prilogi I k Direktivi 2003/87/ES, na katere se sklicuje člen 14 navedene direktive, so določene v prilogah k tej odločbi.
Te smernice temeljijo na načelih za spremljanje in poročanje iz Priloge IV k navedeni direktivi.
Člen 2
Ta odločba je naslovljena na države članice.
V Bruslju, 29. januarja 2004

Labels: 20